**FINANCIJSKI INSTRUMENTI**

**„MIKRO I MALI ZAJMOVI ZA RURALNI RAZVOJ“**

Financijski instrumenti „Mikro i mali zajmovi za ruralni razvoj“ namijenjeni su subjektima malog gospodarstva te su sufinancirani iz sredstava Europskog poljoprivrednog fonda za ruralni razvoj. U okviru ovih Financijskih instrumenata HAMAG-BICRO će subjektima malog gospodarstva u poljoprivrednom, prerađivačkom i šumarskom sektoru izravno odobravati zajmove u skladu s uvjetima Programa ruralnog razvoja Republike Hrvatske za razdoblje 2014.-2020. (dalje u tekstu: PRR 2014.-2020.) i Sporazuma o financiranju potpisanog 18. travnja 2018. godine između Ministarstva poljoprivrede, Agencije za plaćanja u poljoprivredi, ribarstvu i ruralnom razvoju (dalje u tekstu: APPRRR) i HAMAG-BICRO-a, za definirane mjere/podmjere/tipove operacija.

## **CILJ I NAMJENA FINANCIJSKIH INSTRUMENATA**

Cilj Financijskih instrumenata je olakšati pristup financiranju mikro, malih i srednjih subjekata malog gospodarstva u poljoprivrednom, prerađivačkom i šumarskom sektoru kroz veću dostupnost zajmova, smanjenje kamatnih stopa te smanjenje traženih sredstava osiguranja (kolaterala).

Svrha instrumenata je financiranje mjera PRR 2014.-2020. godine:

* Mjera 4 - Ulaganja u fizičku imovinu, podmjera 4.1 Potpora za ulaganja u poljoprivredna gospodarstva i podmjera 4.2. Potpora za ulaganja u preradu, marketing i/ili razvoj poljoprivrednih proizvoda;
* Mjera 6 - Razvoj poljoprivrednih gospodarstava i poslovanja, podmjera 6.4. Ulaganja u razvoj nepoljoprivrednih djelatnosti u ruralnim područjima;
* Mjera 8 - Ulaganja u razvoj šumskih područja i poboljšanje održivosti šuma, podmjera 8.6 Potpora za ulaganja u šumarske tehnologije te u preradu, mobilizaciju i marketing šumskih proizvoda.

Financijski instrumenti su namijenjeni:

* Ulaganjima u materijalnu i nematerijalnu imovinu;
* Ulaganju u obrtni kapital, najviše do 30% od ukupnog iznosa zajma, povezan s aktivnostima razvoja ili proširenja koje su slične (i povezane s) aktivnostima iz prethodne točke (čija se povezanost dokazuje, među ostalim, poslovnim planom MSP-a i iznosom financiranja).
* Ulaganje u obrtni kapital 100% kod Mikro zajmova za obrtna sredstva za ruralni razvoj

Prihvatljive aktivnosti za financiranje:

|  |  |
| --- | --- |
| **Tip operacije** | **Prihvatljive aktivnosti prema tipu operacije** |
| 4.1.1. RESTRUKTURIRANJE, MODERNIZACIJA I POVEĆANJE KONKURENTNOSTI POLJOPRIVREDNIH GOSPODARSTAVA | Ulaganja u materijalnu i nematerijalnu imovinu i obrtna sredstva koja se odnose na:   * poljoprivrednu proizvodnju, nove i inovativne tehnologije; * novu opremu i zelene tehnologije (*greener technologies*); * restrukturiranje i modernizaciju farmi |
| 4.1.2. ZBRINJAVANJE, RUKOVANJE I KORIŠTENJE STAJSKOG GNOJIVA U CILJU SMANJENJA ŠTETNOG UTJECAJA NA OKOLIŠ | Ulaganja u materijalnu i nematerijalnu imovinu i obrtna sredstva koje se odnosi na skladištenje stajskog gnojiva, objekata za skladištenje i čuvanje te povezanu opremu |
| 4.1.3 KORIŠTENJE OBNOVLJIVIH IZVORA ENERGIJE[[1]](#footnote-1)[[2]](#footnote-2) | Ulaganja u materijalnu i nematerijalnu imovinu i obrtna sredstva koja se odnose na izgradnju objekata za proizvodnju energije iz obnovljivih izvora (biomasa, sunčeva energija) za korištenje na poljoprivrednim gospodarstvima |
| 4.2.1 POVEĆANJE DODANE VRIJEDNOSTI POLJOPRIVREDNIM PROIZVODIMA[[3]](#footnote-3) | Ulaganja u materijalnu i nematerijalnu imovinu i obrtna sredstva koja se odnose na:   * povećanje dodane vrijednosti proizvoda primarne poljoprivredne proizvodnje za primarne poljoprivredne proizvođače, kao i za one koji prerađuju poljoprivredne proizvode kao isključivu aktivnost; * modernizaciju postojećeg proizvodnog kapaciteta, uvođenje inovativnih praksi u proizvodne kapacitet i energetsku učinkovitost i zaštitu okoliša |
| 4.2.2 KORIŠTENJE OBNOVLJIVIH IZVORA ENERGIJE[[4]](#footnote-4) | Ulaganja u materijalnu i nematerijalnu imovinu i obrtna sredstva koja se odnose na izgradnju objekata za proizvodnju energije iz OIE za korištenje u preradi prehrambenih proizvoda |
| 6.4.1 RAZVOJ NEPOLJOPRIVREDNIH DJELATNOSTI U RURALNIM PODRUČJIMA[[5]](#footnote-5) | Ulaganja u materijalnu i nematerijalnu imovinu i obrtna sredstva vezana uz:   * aktivnosti u ruralnom turizmu, preradu, marketing i izravnu prodaju lokalnih proizvoda; * tradicionalne obrte i zanate i rukotvorine; * pružanje usluga u ruralnim područjima za poljoprivredni i šumarski sektor; * turizam u ruralnim područjima za sljedeće vrste turističke ponude:  1. ugostiteljsko turističke usluge na poljoprivrednom gospodarstvu ili obiteljskom poljoprivrednom gospodarstvu (vinotočje/kušaonica, izletište, soba, apartman, ruralna kuća za odmor, kamp, te poljoprivredne, šumarske, sportsko-rekreativne, edukativne i slične aktivnosti vezane za poljoprivredno gospodarstvo); 2. ugostiteljsko turističke usluge vezane za slijedeće skupine ugostiteljskih objekata: „hoteli“ (hotel, aparthotel, hotel baština, integrirani, difuzni, pansion), „kampovi“ (kamp, kampiralište, kamp odmorište) i ostali ugostiteljski objekti za smještaj (hostel, planinarski dom, lovački dom, robinzonski smještaj i dr.), te njihovi prateći i dodatni sadržaji; 3. ugostiteljsko- turističke usluge u objektima tradicijske (kulturne) baštine, turističke usluge vezane za planinski, pustolovni, sportsko-rekteativni, cikloturizam, zdravstveni, edukativni i druge posebne oblike turizma na ruralnom prostoru. |
| 8.6.1 MODERNIZACIJA TEHNOLOGIJA, STROJEVA, ALATA I OPREME U PRIDOBIVANJU DRVA I ŠUMSKOUZGOJNIM RADOVIMA | Ulaganja u materijalnu i nematerijalnu imovinu i obrtna sredstva:   * povezanu s povećanjem učinkovitosti, okolišne prihvatljivosti, ergonomije i sigurnosti radnih procesa u pridobivanju drva i šumskouzgojnim radovima kroz modernizaciju postojećih i uvođenje novih i okolišno prihvatljivih tehnologija, strojeva, alata i opreme; * koja se odnosi na modernizaciju postojećih i uvođenje učinkovitih i okolišno prihvatljivih tehnologija, strojeva, alata i opreme za pridobivanje drva |
| 8.6.2 MODERNIZACIJA TEHNOLOGIJA, STROJEVA, ALATA I OPREME U PREDINDUSTRIJSKOJ PRERADI DRVA | Ulaganja u materijalnu i nematerijalnu imovinu i obrtna sredstva koja:   * je usmjerena ka povećanju učinkovitosti, okolišne prihvatljivosti, ergonomije i radnih procesa u predindustrijskoj preradi drva kroz modernizaciju postojećih i uvođenje učinkovitih i okolišno pogodnih tehnologija, strojeva, alata i opreme; * se odnosi na uvođenje informacijsko-komunikacijskih tehnologija u predindustrijsku preradu drva |

Neprihvatljive aktivnosti za financiranje:

* Ulaganje u restrukturiranje postojećih vinograda, budući da se isto financira iz Nacionalnog programa pomoći sektoru vina;
* Ulaganje u primarnu pčelarsku proizvodnju, jer se isto financira iz Nacionalnog pčelarskog programa;
* Ulaganje u izgradnju objekata za proizvodnju energije iz obnovljivih izvora za korištenje na poljoprivrednim gospodarstvima kapaciteta većeg od potreba poljoprivrednog gospodarstva;
* Ulaganja u postrojenja za proizvodnju električne energije za vlastite potrebe iz biomase ako ne koriste minimalno 50% toplinske energije;
* Trošak kupovine zemljišta veći od 10% ukupne investicije;
* Financiranje PDV-a (ako je povrativ);
* Refinanciranje postojećih obveza;
* Podmirenje obveza nastalih prije zaprimanja zahtjeva za zajam u HAMAG-BICRO za investicijske zajmove, odnosno, podmirenje obveza nastalih prije 1.2.2020. ili starijih od tri mjeseca od zaprimanja Zahtjeva za zajam za Mikro zajmovi za obrtna sredstva;
* Investicije koje služe u osobne svrhe;
* Izgradnja ili kupnja stambenih i poslovnih prostora radi prodaje ili iznajmljivanja osim u svrhu obavljanja turističke djelatnosti koju obavlja krajnji primatelj;
* Kupnja vlasničkih udjela u drugim subjektima;
* Kupnja nekretnina i pokretnina od povezanih osoba; povezane osobe i poduzeća definirana su sukladno članku 3. Priloga I. Uredbe Komisije (EU) br. 651/2014[[6]](#footnote-6) (dalje u tekstu: GBER) te Međunarodnim računovodstvenim standardom 24[[7]](#footnote-7);
* Kupnja osobnih vozila;
* Kupnja poslovnih prostora u fazi izgradnje;
* Djelatnosti jednog ili više ograničenih sektora[[8]](#footnote-8).

## **KRAJNJI PRIMATELJI FINANCIJSKIH INSTRUMENATA**

Krajnji primatelji financijskih instrumenta Mikro i Mali zajam za ruralni razvoj su subjekti malog gospodarstva (iznimno, u sklopu financijskog instrumenta Mikro zajam za ruralni razvoj, Mikro zajam za obrtna sredstva za ruralni razvoj i za podmjeru 6.4, srednji poduzetnici nisu prihvatljivi krajnji primatelji), a prema uvjetima prihvatljivosti krajnjih primatelja propisanim u mjerama PRR 2014.-2020.:

* u okviru Mjere 4 iz PRR 2014.-2020.
  + u sektoru poljoprivrede to je fizička ili pravna osoba te skupine fizičkih ili pravnih osoba koje obavljaju poljoprivrednu djelatnost na poljoprivrednom gospodarstvu, uključujući i proizvođačke grupe/organizacije, upisani u Upisnik poljoprivrednika i/ili Registar farmi i/ili registrirani za preradu poljoprivrednih proizvoda, osim proizvoda ribarstva, a obuhvaća sljedeće organizacijske oblike:
    - obiteljsko poljoprivredno gospodarstvo (dalje u tekstu: OPG),
    - obrt,
    - trgovačko društvo ili zadruga ili proizvođačka organizacija te
    - druga pravna osoba;
  + u sektoru prerade to je poslovni subjekt registriran za preradu proizvoda iz Dodatka 1. Ugovora o EU, osim proizvoda ribarstva, koji je fizička ili pravna osoba, a obuhvaća sljedeće organizacijske oblike:
    - OPG,
    - obrt,
    - trgovačko društvo ili zadruga ili proizvođačka organizacija te
    - druga pravna osoba;
* u okviru Mjere 6 iz PRR 2014.-2020.
  + mikro i mali poduzetnici - poljoprivredna gospodarstva upisana u Upisnik poljoprivrednika i fizičke osobe u svojstvu nositelja OPG-a (član OPG-a može biti nositelj aktivnosti diversifikacije), što obuhvaća sljedeće organizacijske oblike:
    - OPG,
    - obrt,
    - trgovačko društvo;
    - druga pravna osoba;
* u okviru Mjere 8 iz PRR 2014.-2020.
  + u sektoru šumarstva to je šumoposjednik koji je fizička ili pravna osoba privatnog prava – vlasnik i/ili posjednik šume upisan u upisnik šumoposjednika, udruga šumoposjednika i izvoditelj šumarskih radova koji je fizička ili pravna osoba koja je registrirana za izvođenje šumarskih radova te je u postupku licenciranja potvrđena kao kvalificirana i poslovno sposobna za njihovo izvođenje.

Opći uvjeti prihvatljivosti krajnjeg primatelja Financijskih instrumenata:

* Krajnji primatelj mora biti u kategoriji mikro, malog ili srednjeg poduzetnika (MSP) u skladu s Preporukom Europske komisije 2003/361/EZ (Prilog I)[[9]](#footnote-9);
* Krajnji primatelj mora biti registriran, u skladu s nacionalnim zakonodavstvom, za specifičnu djelatnost koja je vezana uz planirano prihvatljivo ulaganje najkasnije do trenutka podnošenja zahtjeva za kredit[[10]](#footnote-10);
* Krajnji primatelj mora imati više od 50% privatnog vlasništva / kapitala / glasačkih prava;
* Krajnji primatelj (pravna osoba) treba imati minimalno jednog zaposlenog ili će zapošljavanje biti realizirano u roku od 6 mjeseci od iskorištenja sredstava zajma;   
  Kod fizičkih osoba (obrt, OPG) nositelj poljoprivrednog gospodarstva/vlasnik obrta treba biti upisan u Registar poreznih obveznika prije odobrenja zahtjeva za zajam te treba plaćati doprinose za zdravstveno i mirovinsko osiguranje (izuzev umirovljenika) koji ne moraju plaćati doprinose).
* Krajnji primatelj nema žiro-račun neprekidno blokiran dulje od 30 dana u posljednjih 6 mjeseci;
* Krajnji primatelj nema nepodmirenih obveza prema državi ili su s državom dogovorili reprogramiranje obveza sukladno važećim propisima;
* Ukoliko regulativa zahtjeva, krajnji primatelj također mora biti registriran/upisan i u drugim relevantnim registrima/upisnicima;
* U trenutku ulaganja i tijekom povrata zajma krajnji primatelji moraju imati registrirano mjesto poslovanja u Republici Hrvatskoj, a gospodarska djelatnost za koju je zajam isplaćen mora se nalaziti u Republici Hrvatskoj;
* Geografski obuhvat lokacije ulaganja u provedbenom smislu je cijeli teritorij Republike Hrvatske osim urbanih središta gradova Zagreb, Osijek, Rijeka i Split;
* Krajnji primatelj ne smije biti društvo u poteškoćama kako je definirano pravilom o državnoj potpori;

Specifični uvjeti prihvatljivosti krajnjih primatelja Financijskih instrumenata su navedeni u tablici:

|  |  |
| --- | --- |
| **Tip operacije** | **Prihvatljivi krajnji primatelji prema tipu operacije** |
| 4.1.1. RESTRUKTURIRANJE, MODERNIZACIJA I POVEĆANJE KONKURENTNOSTI POLJOPRIVREDNIH GOSPODARSTAVA | * Fizičke i pravne osobe upisane u Upisnik poljoprivrednika i /ili u Jedinstveni registar životinja (*Animal Register*), uključujući proizvođačke grupe i organizacije priznate sukladno posebnim propisima kojima se uređuje rad proizvođačkih organizacija, upisane u navedeni Upisnik/Registar |
| 4.1.2. ZBRINJAVANJE, RUKOVANJE I KORIŠTENJE STAJSKOG GNOJIVA U CILJU SMANJENJA ŠTETNOG UTJECAJA NA OKOLIŠ | * Fizičke i pravne osobe upisane u Upisnik poljoprivrednika i /ili u Jedinstveni registar životinja (*Animal Register*), uključujući proizvođačke grupe i organizacije priznate sukladno posebnim propisima kojima se uređuje rad proizvođačkih organizacija, upisane u navedeni Upisnik/Registar |
| 4.1.3 KORIŠTENJE OBNOVLJIVIH IZVORA ENERGIJE | * Fizičke i pravne osobe upisane u Upisnik poljoprivrednika i /ili u Jedinstveni registar životinja (*Animal Register*) |
| 4.2.1 POVEĆANJE DODANE VRIJEDNOSTI POLJOPRIVREDNIM PROIZVODIMA | * Fizičke i pravne osobe upisane u Upisnik poljoprivrednika i /ili u Jedinstveni registar životinja (*Animal Register*) uključujući proizvođačke grupe i organizacije priznate sukladno posebnim propisima kojima se uređuje rad proizvođačkih organizacija, upisane u navedeni Upisnik/Registar; * Fizičke i pravne osobe registrirane za preradu poljoprivrednih proizvoda[[11]](#footnote-11) |
| 4.2.2 KORIŠTENJE OBNOVLJIVIH IZVORA ENERGIJE | * Fizičke i pravne osobe upisane u Upisnik poljoprivrednika i /ili u Jedinstveni registar životinja (*Animal Register*), uključujući proizvođačke grupe i organizacije priznate sukladno posebnim propisima kojima se uređuje rad proizvođačkih organizacija, upisane u navedeni Upisnik/Registar; * Fizičke i pravne osobe registrirane za preradu poljoprivrednih proizvoda[[12]](#footnote-12) |
| 6.4.1 RAZVOJ NEPOLJOPRIVREDNIH DJELATNOSTI U RURALNIM PODRUČJIMA[[13]](#footnote-13) | * Poljoprivredna gospodarstva upisana u Upisnik poljoprivrednika te fizičke osobe u svojstvu nositelja ili člana obiteljskog poljoprivrednog gospodarstva koje razvijaju nepoljoprivrednu djelatnost, upisani u Upisnik poljoprivrednika, najmanje 12 mjeseci prije podnošenja zahtjeva za zajam; * Krajnji primatelj mora biti registriran, u skladu s nacionalnim zakonodavstvom, za specifičnu djelatnost koja je vezana uz planirano prihvatljivo ulaganje |
| 8.6.1 MODERNIZACIJA TEHNOLOGIJA, STROJEVA, ALATA I OPREME U PRIDOBIVANJU DRVA I ŠUMSKOUZGOJNIM RADOVIMA | * Šumoposjednici upisani u Upisnik šumoposjednika pri Ministarstvu poljoprivrede; * Udruženja šumoposjednika; * MSP licencirani izvoditelji radova u šumarstvu pri Hrvatskoj komori inženjera šumarstva i drvne tehnologije |
| 8.6.2 MODERNIZACIJA TEHNOLOGIJA, STROJEVA, ALATA I OPREME U PREDINDUSTRIJSKOJ PRERADI DRVA | * MSP registrirani za djelatnosti prerade drva sukladno nacionalnim propisima te Prilogom I Preporuke Europske komisije 2003/361/EZ. |

## **IZNOS I UVJETI OTPLATE**

|  |  |  |  |
| --- | --- | --- | --- |
| **Osnovni uvjeti** | **Mikro zajmovi za ruralni razvoj** | | **Mali zajmovi za ruralni razvoj** |
|  | Investicijski zajam | Zajam za obrtna sredstva | Investicijski zajam |
| Najniži iznos zajma | Kunska protuvrijednost 1.000,00 EUR po srednjem tečaju HNB-a na dan podnošenja zahtjeva | Kunska protuvrijednost 1.000,00 EUR po srednjem tečaju HNB-a na dan podnošenja zahtjeva | Kunska protuvrijednost 25.000,01 EUR po srednjem tečaju HNB-a na dan podnošenja zahtjeva |
| Najviši iznos zajma | Kunska protuvrijednost 25.000,00 EUR po srednjem tečaju HNB-a na dan podnošenja zahtjeva | Kunska protuvrijednost 25.000,00 EUR po srednjem tečaju HNB-a na dan podnošenja zahtjeva | Kunska protuvrijednost 100.000,00 EUR po srednjem tečaju HNB-a na dan podnošenja zahtjeva |
| Rok otplate | od 1 godine do 5 godina uključujući poček | od 1 godine do 3 godine uključujući poček | od 1 godine do 10 godina uključujući poček |
| Poček | do 12 mjeseci ukoliko je otplata minimalno 2 godine | do 12 mjeseci ukoliko je otplata minimalno 2 godine | do 12 mjeseci ukoliko je otplata minimalno 2 godine |

Isplaćeni iznos zajma ne smije prelaziti definirani maksimalni iznos po srednjem tečaju HNB-a na dan isplate.

Istekom roka korištenja zajam ulazi u otplatu.

Otplata zajma vrši se u kvartalnim ratama (jednaka glavnica i pripadajuće kamate).

## **KAMATNA STOPA**

Kamatne stope definirane su lokacijom ulaganja, odnosno jedinicom lokalne samouprave po stupnju razvijenosti sukladno članku 35. Zakona o regionalnom razvoju Republike Hrvatske (NN 147/14, 123/17).

|  |  |  |  |
| --- | --- | --- | --- |
| Indeks razvijenosti | Kamatne stope | | |
|  | Mikro zajam za ruralni razvoj | | Mali zajam za ruralni razvoj |
|  | Investicijski | Za obrtna sredstva | Investicijski |
| I., II., III., IV. skupina jedinica lokalne samouprave | 0,1% | 0,5% | 0,1% |
| V., VI.,VII., VIII. skupina jedinica lokalne samouprave | 0,25% | 0,5% | 0,25% |

## **KORIŠTENJE SREDSTAVA**

Korištenje sredstava Mikro i Malog zajma za investicije za ruralni razvoj u pravilu traje do 6 mjeseci od dana potpisivanja Ugovora o zajmu.

Korištenje sredstava Mikro zajma za obrtna sredstva za ruralni razvoj u pravilu traje do 3 mjeseci od dana potpisivanja Ugovora o zajmu.

Krajnji primatelji su dužni zajam koristiti namjenski u skladu s odredbama predmetnih Financijskih instrumenata.

HAMAG-BICRO vrši kontrolu namjenskog korištenja zajma. Krajnji primatelji su po iskorištenju sredstava zajma dužni pribaviti i dostaviti dokumentaciju HAMAG-BICRO-u sukladno Ugovoru o zajmu kako bi se mogla vršiti kontrola namjenskog korištenja zajma.

## **INSTRUMENTI OSIGURANJA**

Za osiguranje urednog izvršenja obveza po zajmovima HAMAG-BICRO će pribaviti zadužnice krajnjih primatelja zajma i vlasnika. Ovisno o procjeni rizika HAMAG-BICRO-a mogu se pribaviti i ostali instrumenti osiguranja.

## **NAČIN PODNOŠENJA PRIJAVE**

Prijave se podnose poštom, elektroničkom poštom ili osobno na adrese objavljene na službenim mrežnim stranicama HAMAG-BICRO-a ili putem on line prijave, ukoliko je ista dostupna.

Prilikom prijave potrebno je dostaviti standardizirani obrazac zahtjeva za zajam te svu obveznu dokumentaciju.

Poduzetnik ima pravo korištenja samo jednog Malog zajma za ruralni razvoj u okviru Financijskog instrumenta unutar godine dana računajući od datuma odobrenja zahtjeva.

Poduzetnik u okviru Financijskog instrumenta ima pravo korištenja najviše dva pojedinačna Mikro zajma za ruralni razvoj za investicije unutar godine dana, računajući od datuma odobrenja prvog zahtjeva u godini koja se razmatra. Nakon proteka godine dana od odobrenja prvog zahtjeva započinje novi ciklus razmatranja.

Poduzetnik u okviru Financijskog instrumenta ima pravo korištenja samo jednog Mikro zajma za obrtna sredstva za ruralni razvoj unutar godine dana, računajući od datuma odobrenja prvog zahtjeva u godini koja se razmatra.

Financijski instrument Mikro zajmovi za obrtna sredstva za ruralni razvoj nije dopušteno kombinirati zajedno s Financijskim instrumentima Mikro i Mali zajam za ruralni razvoj unutar godine dana.

Kombinacija Mikro i Malih zajmova za ruralni razvoj s bespovratnim sredstvima sufinanciranim iz bilo kojeg od ESI fondova i/ili drugim financijskim instrumentima sufinanciranim iz bilo kojeg od ESI fondova je zabranjena u sklopu iste investicije.

## **POTREBNA DOKUMENTACIJA**

HAMAG-BICRO će objaviti popis dokumentacije potrebne za prijavu za Financijske instrumente mikro i mali zajmovi za ruralni razvoj na svojoj internetskoj stranici.

## **OSTALE ODREDBE**

Krajnji primatelji prilikom podnošenja zahtjeva moraju podnijeti održiv poslovni plan u okviru kojeg su dužni razdvojiti elemente projektnog prijedloga na način da je vidljiv njihov doprinos mjerama, podmjerama i tipovima operacija PRR 2014.-2020.

Pravo na zajam ne postoji. Ulaganje mora biti ekonomski opravdano te mora imati zatvorenu financijsku konstrukciju. HAMAG-BICRO donosi odluke o odobravanju svakog pojedinog zahtjeva za zajam sukladno internim metodologijama i procedurama rada te diskrecijskom pravu odlučivanja.

U slučajevima manjeg odstupanja od uvjeta Financijskog instrumenta i uz dokazivanje opravdanog razloga, dopuštena su izuzeća uz prethodnu suglasnost Uprave HAMAG-BICRO-a.

## **POTPORE UNUTAR FINANCIJSKOG INSTRUMENTA**

Financijskim instrumentima Mikro i Mali zajmovi za ruralni razvoj dodjeljuje se potpora sukladno Uredbi Komisije (EU), broj 1407/2013[[14]](#footnote-14) i Pravilniku o dodijeli potpora male vrijednosti u poljoprivrednom sektoru HAMAG-BICRO-a i/ili javna potpora u skladu s Prilogom 2 Uredbe (EU) br. 1305/2013[[15]](#footnote-15).

Maksimalni iznos potpore male vrijednosti utvrđuje se sukladno Uredbi Komisije (EZ) br. 1407/2013, dok iznos ukupne dodijeljene javne potpore mora biti u skladu s intenzitetima iz Priloga 2 Uredbe (EU) br. 1305/2013, s tim da se ista ne smatra državnom potporom niti potporom male vrijednosti.

Prilikom dodjele potpore unutar zajma, HAMAG-BICRO poduzetnika u pisanoj formi obavještava o iznosu potpore izraženom u obliku bruto novčane protuvrijednosti potpore, kao i tome da je riječ o potpori male vrijednosti, izričito se pozivajući na Uredbu Komisije (EU) br. 1407/2013 te navodeći njezin naziv i podatke o objavi u Službenom listu Europske unije ili javnoj potpori prema Uredbi (EU) br. 1305/2013, ukoliko se radi o ulaganju u proizvode iz članka 81. predmetne Uredbe.

## **ROK VAŽENJA FINANCIJSKIH INSTRUMENATA**

Financijski instrumenti stupaju na snagu danom donošenja i vrijede do iskorištenja sredstava, a najkasnije do 31. prosinca 2023. godine.

1. 1Za dokazivanje ukupne godišnje energetske učinkovitosti na proizvodnom postrojenju moraju biti osigurana mjerenja, odnosno na proizvodnom postrojenju mora biti ugrađena mjerna oprema (brojilo); za proizvodnju električne energije iz biomase prihvatljivo je korištenje silažnog kukuruza, žitarica, usjeva bogatih škrobom i šećerom (isključujući otpad, ostatke i nusproizvode) i to maksimalno do 20 posto ukupne biomase. [↑](#footnote-ref-1)
2. Za proizvodnju električne energije iz biomase prihvatljivo je korištenje silažnog kukuruza, žitarica, usjeva bogatih škrobom i šećerom (isključujući otpad, ostatke i nusproizvode) i to maksimalno do 20 posto ukupne biomase. [↑](#footnote-ref-2)
3. 4 Krajnji primatelji koji su prerađivači mogu kao ulaz i/ili izlaz imati bilo koji od anex 1 ili non-anex 1 Poljoprivrednih proizvoda iz Odsjeka I – Odsjeka IV Carinske tarife. [↑](#footnote-ref-3)
4. [↑](#footnote-ref-4)
5. Planirana nepoljoprivredna djelatnost mora se odvijati na području jedinice lokalne samouprave u kojoj je sjedište poljoprivrednog gospodarstva, u naselju s najviše 5.000 stanovnika ili u susjednoj jedinici lokalne samouprave s kojom graniči kopnenom granicom u naselju s najviše 5.000 stanovnika. [↑](#footnote-ref-5)
6. Uredba Komisije (EU) br. 651/2014. оd 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora, SL L 187/1, 26.06.2014. [↑](#footnote-ref-6)
7. Uredba Komisije (EU) br. 632/2010 od 19. srpnja 2010. o izmjeni Uredbe (EZ) br. 1126/2008 o usvajanju određenih međunarodnih računovodstvenih standarda u skladu s Uredbom (EZ) br. 1606/2002 Europskog parlamenta i Vijeća u pogledu Međunarodnog računovodstvenog standarda (MRS) 24 i Međunarodnog standarda financijskog izvještavanja (MSFI) 8 Tekst značajan za EGP, SL L 186, 20.7.2010. [↑](#footnote-ref-7)
8. Popis ograničenih aktivnosti:

   - nezakonite gospodarske aktivnosti: proizvodnja, trgovina ili druga aktivnost koja je nezakonita u skladu sa zakonima i propisima primjenjivima na predmetnu pravnu osobu, uključujući bez ograničenja, kloniranje ljudi za potrebe razmnožavanja;

   - proizvodnja oružja i streljiva svih vrsta, trgovina tim predmetima i vojne operacije svih vrsta;

   - kasina i istovrsna poduzeća;

   - kockanje i kasina na internetu;

   - pornografija i prostitucija;

   - nuklearna energija;

   - aktivnosti navedene u članku 19. stavcima 3.,4. i 5. Uredbe (EU) br. 1291/2013 Europskog parlamenta i vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014. – 2020.) i o stavljanju izvan snage Odluke br. 1982/2006/EZ (Tekst značajan za EGP) koji govori o etičkim načelima; i

   - istraživanje, razvoj ili tehnička primjena povezana s elektroničkim podatkovnim programima ili rješenjima kojima se izričito nastoji poduprijeti bilo koju aktivnost iz prethodnih točaka od (a) do (h) ili se njima namjerava omogućiti nezakoniti ulazak u elektroničke mreže podataka ili preuzimanje elektroničkih podataka. [↑](#footnote-ref-8)
9. Izuzev Mjere 6, u kojemu poduzetnici srednje veličine nisu prihvatljivi. [↑](#footnote-ref-9)
10. Iznimno, u slučaju pokretanja nove djelatnosti prerade poljoprivrednih proizvoda u sklopu podmjere 4.2. Podnositelj zahtjeva Rješenje o registraciji objekta/pogona za preradu treba ishoditi (pri Ministarstvu zdravstva i Upravi za veterinarstvo i sigurnost hrane Ministarstva poljoprivrede) u pravilu u roku od 12 mjeseci od isteka roka za korištenje zajma, i u pravilu ne kasnije od 30.6.2023., osim u iznimnim slučajevima kada navedeni rok može biti duži, pri čemu krajnji primatelj o navedenom izvješćuje HAMAG-BICRO i uz obrazloženje traži produženje roka za dostavu navedenog rješenja. [↑](#footnote-ref-10)
11. 12 U slučaju pokretanja nove djelatnosti prerade poljoprivrednih proizvoda u sklopu podmjere 4.2. Podnositelj zahtjeva Rješenje o registraciji objekta/pogona za preradu treba ishoditi (pri Ministarstvu zdravlja i/ili Upravi za veterinarstvo Ministarstva poljoprivrede) u pravilu u roku od 12 mjeseci od isteka roka za korištenje zajma i u pravilu ne kasnije od 30.6.2023., osim u iznimnim slučajevima kada navedeni rok može biti duži, pri čemu krajnji primatelj o navedenom izvješćuje HAMAG-BICRO i uz obrazloženje traži produženje roka za dostavu navedenog rješenja. [↑](#footnote-ref-11)
12. [↑](#footnote-ref-12)
13. Planirana nepoljoprivredna djelatnost mora se odvijati na području jedinice lokalne samouprave u kojoj je sjedište poljoprivrednog gospodarstva, u naselju s najviše 5,000 stanovnika ili u susjednoj jedinici lokalne samouprave s kojom graniči kopnenom granicom u naselju s najviše 5.000 stanovnika. [↑](#footnote-ref-13)
14. Uredba Komisije (EU) br. 1407/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na *de minimis* potpore, SL L 352, 24.12.2013, p. 1–8. [↑](#footnote-ref-14)
15. Uredba (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005, SL L 347, 20.12.2013, p. 487–548. [↑](#footnote-ref-15)